เอไลฟ์จ่าย5%ล่อใจช่วงดอกขาลง
เอไลฟ์ ชิงจังหวะดอกเบี้ยขาลง ขายประกันเงินออมระยะกลาง จ่ายผลตอบแทน 5%
24 ต.ค. 2555

เอไลฟ์ ชิงจังหวะดอกเบี้ยขาลง ขายประกันเงินออมระยะกลาง จ่ายผลตอบแทน 5%
นายเมธี จันทวิมล ผู้ช่วยกรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ เปิดเผยว่า บริษัทได้เปิดตัวแบบประกันออมทรัพย์ตัวใหม่ “Strike 5” ที่จ่ายเบี้ยเพียงครั้งเดียว หรือซิงเกิลพรีเมียม แต่ให้ความคุ้มครองยาว 5 ปี โดยให้ผลตอบแทนสูงสุด 5% ต่อปี ด้วยทุนประกันเริ่มต้นที่ 2 แสนบาท เพื่อจับกลุ่มลูกค้าที่ต้องการการออมระยะกลาง และให้ผลตอบแทนสูงกว่าอัตราดอกเบี้ยที่อยู่ในช่วงขาลงขณะนี้
“แบบประกันใหม่นี้นอกจากจะช่วยตอบโจทย์การเงินให้กับผู้ต้องการออมเงินแล้ว ผลตอบแทนที่นำเสนอยังอยู่ในระดับที่สูงเมื่อเทียบกับอุตสาหกรรม ประกอบกับระยะเวลาในการออมที่ไม่ยาวจนเกินไป ซึ่งจะช่วยให้ลูกค้าไม่เสียโอกาสในการรับผลตอบแทนที่ดี ในช่วงที่แนวโน้มอัตราดอกเบี้ยอยู่ในช่วงขาลงได้” นายเมธี กล่าว
จากแนวโน้มทิศทางดอกเบี้ยอยู่ในช่วงขาลง โดยเห็นได้จากการที่คณะกรรมการนโยบายการเงิน (กนง.) มีมติปรับลดอัตราดอกเบี้ยลง 0.25% ส่งผลให้อัตราดอกเบี้ยมีนโยบายปรับลดลงมาจาก 3.00% มาอยู่ที่ระดับ 2.75% ในช่วงที่ผ่านมา 
ทั้งนี้ ลูกค้าสามารถเริ่มทำได้ตั้งแต่ช่วงอายุ 1 เดือน70 ปี โดยผู้เอาประกันภัยจะได้รับเงินคืน 5% ของจำนวนเงินเอาประกันภัย ณ สิ้นปีกรมธรรม์ปีที่ 1-4 โดยไม่เสียภาษีหัก ณ ที่จ่าย รับเงินคืน 105% ของจำนวนเงินเอาประกันภัย ณ สิ้นปีกรมธรรม์ปีที่ 5 คิดเป็นผลตอบแทนเฉลี่ย 5% ซึ่งนับเป็นผลิตภัณฑ์ที่มีความน่าสนใจในภาวะทิศทางดอกเบี้ยอยู่ในช่วงขาลง
นอกจากนี้ แบบประกันซิงเกิลพรีเมียมยังจะช่วยอำนวยความสะดวกสบายให้กับลูกค้าที่ซื้อกรมธรรม์ไม่ต้องมากังวลและสร้างภาระผูกพันในการจ่ายเบี้ยประกันภัยในปีต่อๆ ไป และยังสามารถตอบโจทย์ความต้องการออมเงินให้กับกลุ่มลูกค้าได้เป็นอย่างดี 
นายเมธี กล่าวว่า การที่คณะกรรมการนโยบายการเงิน (กนง.) มีมติปรับลดอัตราดอกเบี้ยลง 0.25% มาอยู่ที่ระดับ 2.75% สะท้อนให้เห็นถึงแนวโน้มดอกเบี้ยในปัจจุบันไปจนไปถึงต้นปีหน้าว่า น่าจะยังคงทรงตัวหรือปรับตัวลงเล็กน้อย เพื่อเป็นการกระตุ้นเศรษฐกิจที่คาดการณ์ว่าในต้นปีหน้าภาพรวมเศรษฐกิจทั้งของสหรัฐ ยุโรป รวมไปถึงจีน อาจจะยังไม่นิ่ง และยังคงต้องใช้มาตรการทางการเงินออกมาช่วยผ่อนคลาย